**МЕСЯЦА НОЯБРЯ В 28-ДЕНЬ**

**ПРЕПОДОБНОМУЧЕНИК РАФАИЛА И ВИКЕНТИЯ**

**ОПТИНСКИХ**

НА ВЕЧЕРНИ

На Господи, воззвах: стихиры, глас 2.

Подобен: Киими похвальными венцы:

Киими похвальными венцы/ увенчаем Рафаила и Викентия/ разделенныя гонением/ и совокупленныя духом/ мучеников равностоятели;/ оваго убо яко бесов прогонителя,/ оваго же яко страстей умертвителя,/ сих бо воистину безсмертныя славы венцы/ венчает Христос Бог наш,/ имеяй велию милость.

Киими песненными добротами/ воспоем Рафаила и Викентия,/ Оптинския звезды мысленныя,/ твердь Церковную озаряющия,/ жития старцев достойныя подражатели,/ поборники отеческих преданий,/ ревнители веры и благочестия,/ воздержания рачители/ и молитвы изрядныя делатели,/ еюже Христа стяжаша блаженнии,/ подающаго велию милость.

Киими духовными песньми/ похвалим Рафаила и Викентия,/ безбожия зиму разорившия,/ светлыя Слова лучи,/ добродетели и кротости зерцала,/ Оптины пустыни украшения,/ монашествующим укрепление,/ сыновом Российским новую похвалу,/ Церкве изрядныя служители,/ имиже Христос богоборныя низложи,/ имеяй велию милость.

Слава, глас 6:

Правды иго подъясте/ и крест на рамена вземше,/ страданьми землю Русскую украсисте/ и, терния безбожия искоренивше,/ цветы благочестия праведным о Бозе житием насадисте./ Сего ради плоды вечныя жизни стяжасте, доблемудрии,/ о нас Христа молите, Рафаиле и Викентие,/ верою и любовию совершающих ваше торжество.

И ныне, Богородичен: Кто Тебе не ублажит:

На стиховне стихиры, глас 2.

Подобен: Егда от Древа:

Рафаиле, бесов прогонителю,/ недугов душевных целителю,/ монахов похвало, священников украшение,/ столпе веры непоколебимый,/ ты, безбожныя изобличив молитвою,/ верныя к славословию Бога возставил еси./ Избави стадо твое от волков лютых,/ тя бо молитвенника Богу приятна стяжахом/ и, тобою хвалящеся, торжествуем.

Стих: Честна пред Господем/ смерть преподобных Его.

Викентие, постников похвало,/ чадо избранное Нектария преподобнаго,/ кротости сосуде,/ уста молчаливая,/ уме чистый и к Богу молитвенный,/ твердая на страсти победо,/ разреши ны от недугов душевных/ и вся восхваляющия тя/ просвети богоугодными твоими молитвами.

Стих: О Тебе хвалимся весь день/ и о имени Твоем исповемыся во век.

Рафаиле, священников доброто,/ Викентие, монахов славо,/ Оптинстии страдальцы,/ преподобных сынове,/ за Христа пострадавшии и безбожныя посрамившии,/ прилежно Богу со дерзновением молитеся,/ еже избежати нам сетей вражиих/ и вами Богу приближитися/ и в рай сладости вселитися.

Слава, глас 8:

Оптина пустынь вами хвалится,/ добромудрии воини Христовы,/ вы бо, яко стрелы избранны в туле явистеся/ и многомятежное полчище безбожных уязвисте/ и, бесы лукавыя посрамивше,/ к Небу страданием устремистеся,/ идеже, со Христом пребывающе,/ молитеся о душах наших.

И ныне, Богородичен: Безневестная Дево:

Тропарь, глас 4:

Двоица боголюбивая и благонравная,/ Оптинския обители цвети благоуханнии,/ воини избраннии мученическаго лика,/ страданьми своими землю Русскую прославльшии,/ Рафаиле доблемудре и Викентие славне,/ молитеся Христу, добропобеднии,/ умирити мир и спасти души наша.

НА УТРЕНИ

По 1-м стихословии седален, глас 1:

Постом укрепляеми и крестом ограждаеми, море житейское невредимо преплыли есте, всехвальнии, и, лютую бурю прешедше, тихими и непрестанными молитвами врага победили есте, Рафаиле и Викентие, молитеся Христу о нас, память вашу ныне совершающих.

Слава, и ныне, Богородичен**:**

От мятежа страстей и треволнений житейских, душу мою изми, Богоневестная Дево, и к тишине добронравнаго жития направи мя, присно бедствующаго, да спасаемый покровом Твоим выну возсылаю Тебе благодарственная.

По 2-м стихословии седален, глас 8.

Подобен**:** Премудрости:

Из обители Оптинския изгнаннии и в темницах затворяемии, прещений вражиих не устрашилися есте, Рафаиле и Викентие, обаче исповеданием вашим уста клеветливая заградили есте и Бога страданием и смертию прославили есте. Молитеся и нам, во обители вашей подвизающимся, веру Православную сохранити и добродетелей плоды Христу принести.

Слава, и ныне, Богородичен:

В скорбех скорая Помощница, в бедах Покров и Заступление, в изнеможении сущим всесильное Укрепление Ты еси, Богодарованная Дево Пречистая, с новомученическими лики и Ангельскими воинствы непрестанно моли дати нам грехов разрешение и жития исправление, и веры утверждение, яко да обрящем милость в День судный.

Канон, глас 4,

егоже краегранесие: Славнии венценосцы да поются светло.

Песнь 1

Ирмос:*Воспою Тебе, Господи Боже мой,/ яко извел еси люди из работы египетския,/ покрыл же еси колесницы фараоновы и силу.*

Светоносная память ваша, преподобномученицы, да озарит верных сердца и осветит помышления душ наших.

Любовию подвигшеся к Распятому за ны, телес своих не пощадисте в подвизех, но сраспястеся Христу постом и молитвою непрестанною.

Адаманта крепчайшаго Викентия постническое житие пою, и Рафаила пастырскую ревность прославляю, и Христу верою зову: дивна во святых Твоих сила.

Богородичен: Воплотися нас ради Пребезначальное Слово от Твоих, Неискусобрачная Дево, ложесн, и смерть разори Крестом и живот подаде и нетление.

Песнь 3

Ирмос: *Не мудростию, и силою,/ и богатством хвалимся,/ но Тобою Отчею Ипостасною Мудростию, Христе,/ несть бо Свят паче Тебе,/ Человеколюбче.*

Не мудростию мирскою, не богатством и силою хвалятся преподобнии Твои, Христе Боже, но Твоею нищетою и страданьми: несть бо Свят паче Тебе, Человеколюбче, взывающе.

Источися благодать от устен твоих, Рафаиле, в православном исповедании всекрасном, нечестивых ужасающем и демоны прогоняющем.

И твое твердое исповедание, Викентие, яко гора непоколебимая пребысть, воспящая море житейское и волны богоборныя уничижая.

Богородичен: Весть от Горних высот приим Гавриил, Тебе целование принесе, Богорадованная, яко зачнеши Слово Отчее и родиши плотию Безлетнаго.

Седален, глас 4.

Подобен:Скоро предвари:

В скорбех и бедах, в гонениих и гладех доблественне проидосте, всехвальнии, и, яко злато, в горниле искушений искусистеся, Оптинстии подвижницы. Темже избавите нас от належащих скорбей, вашими ко Христу молитвами.

Слава, и ныне, Богородичен:

Лет превышше и прежде век, Бога в лето родила еси преестественне, плотию Бога и Человека, Пречистая. Темже, Тя Богородицу истинно и господственне вси исповедающе, прилежно Ти вопием: славы вечныя нас сподоби.

Песнь 4

Ирмос: *Среде двою разбойнику/ познался еси на Кресте, Христе Боже,/ взятся солнце страхом,/ и луна ста в чине своем:/ слава силе Твоей, Господи.*

Елеем постничества во обители Оптинстей помазастеся, преподобнии, и, молитвою чресла ваших помыслов препоясавше, к мученичеству устремистеся, поюще: слава силе Твоей, Господи.

Ногами стасте на правоте, руце же подъясте ко Всевышнему и во устех исповедание красное держасте, взывающе: слава силе Твоей, Господи.

Богородичен: Царскою порфирою одеяна, Дево, в невестнический приводиши чертог иже девство обещавают обетами иноческими и до крове подвизаются, вопиюще: слава силе Твоей, Госпоже Пречистая.

Песнь 5

Ирмос:*Нечестивии не узрят славы Твоея, Христе,/ но мы Тя, Единородне,/ Отеческия Славы Сияние Божества,/ от нощи утренююще,/ воспеваем Тя, Человеколюбче.*

Евангельским словом воспитався издетска, от юности слово делом исполнил еси, темже подаде тебе Слово Божие власть на демоны, ихже словом твоим изгнал еси, святе Рафаиле.

На Господа надежду возложив, не убоялся еси человеческаго прещения, темже изгнание и нищету доблемудренно понесл еси, и Господа возвеличил еси исповеданием твоим, славне Викентие.

Оптинския страдальцы песненно да воспоются, иже, лютыя безбожныя зимы не убоявшеся, Господа, яко красное солнце, в сердцах своих носиша, темже и лед безбожия растопиша молитвами своими.

Богородоичен: Солнца Правды Чертоже Огнезрачный, моя неправды попали Твоими молитвами, и возсияй мне светлою зарею обращения и на стези доброделания направи.

Песнь 6

Ирмос: *Да не погрузит мене буря водная,/ ниже пожрет мене глубина,/ отвержен бо есмь/ во глубины сердца морскаго зол моих./ Тем зову, яко Иона:/ да взыдет от тли зол живот мой/ к Тебе, Боже.*

Цевницы, движимии Духом, явилися есте, Рафаиле и Викентие, и, умерщвления страстей постничеством стяжавше, яко тимпаны, безбожия лжу оглушили есте.

Истиннии поборницы отеческих преданий явилися есте, доблемудрии Оптинстии отцы, вы бо, в болезнех суще, подвига не оставили есте и в гонительных озлоблениих Христа постигли есте.

Да заградятся молении вашими уста безбожных в конец и да приидут тии в разум истины, Бога бо не ведуще и Христа не прославляюще, присно служителей Его в пребезумии своем умертвити тщатся.

Богородичен: Аще и сниде Безплотный во утробу Твою и в плоть от кровей Твоих облечеся, Чистая, но и по рождестве Деву Тя исповедуем и приснодевственныя доброты Твоя воспеваем.

Кондак, глас 2.

Подобен: Твердыя:

Твердии веры столпи,/ в нощи безбожия светильницы благочестия светлейшии/ и на страсти мужественне подвизавшиися,/ лукавых бесов прогонителие,/ Рафаиле и Викентие,/ молитеся ко Господу/ в Православии Отечеству вашему утвердитися/ и спастися душам нашим.

Икос:

Ангельскому житию поревновавше, во обитель Оптинскую притекли есте, преподобномученицы Рафаиле и Викентие, идеже, от богоносных отцев доброму подвигу навыкше, на страсти вельми подвизалися есте и мудрование плоти умертвили есте, во дни же гонений лютых в земли нашей верность ко Христу даже до смерти явили есте. Темже, яко велие дерзновение к Нему стяжавшии, молитеся Отечеству вашему в Православии утвердитися и спастися душам нашим.

Песнь 7

Ирмос*: Юноши три в Вавилоне,/ веление мучителево на буйство преложше,/ посреде пламене вопияху:/ благословен еси, Господи,/ Боже отец наших.*

Послушанию навык своея воли отсечением и царю даже до пролития крове послужив, Рафаиле, паки в полк иноческий вчинился еси братися со враги невидимыми.

Оптинских старцев чудеса, исцеления и молитвенная бдения видев, тех богоугодному житию всею душею подражал еси, Рафаиле, темже и дадеся ти от Бога благодать исцеления.

Юношески противу греха подвизатися восхотел еси, Викентие, темже пост, яко трапезу сладкую, возлюбил еси и старцу Нектарию во всем послушен был еси. Сего ради и ветхаго мудрования совлеклся еси.

Богородичен: Тобою, Богоневестная Дево, врази наши побораются, Тобою демоны низлагаются, яко Помощница, Заступница и Взбранная Воевода роду человеческому нареклася еси.

Песнь 8

Ирмос*: Царя Христа, Егоже исповедаша плененнии отроцы,/ в пещи глаголюще велиим гласом:/ вся дела, пойте Господа.*

Светоносная память ваша, треблаженнии отцы, красным исповеданием блистается и озаряет верных сердца, вопиющих: вся дела, пойте Господа.

Якоже древле в халдейстей пещи трие богомудрии отроцы в вере не поколебашася, тако и терпеливодушнии Викентий, Рафаил и священномученик Серафим в пещи гонений не устрашишася, вопиюще: вся дела, пойте Господа.

Троичен: С Серафимами ныне песнь хвалебную поете и с преподобными отцы Оптинскими Троицу Единосущную богословите, зовуще: вся дела, пойте Господа.

Богородичен: Вышши Херувим взятся слава Твоя, Богородице, яко Бог, почиваяй на них, вселься в Тя, и воплотися нас ради, и Тебе Деву сохрани Чистую.

Песнь 9

Ирмос*: Сотвори державу мышцею Своею,/ низложи бо сильныя со престол/ и вознесе смиренныя Бог Израилев./ В нихже посети нас Восток с высоты/ и направил ны есть на путь мира.*

Единаго Христа всем сердцем возлюбивше, страданий лютых не убоястеся, Викентие славне и Рафаиле доблемудре, темже, и смерть мученическую притерпевше, венец жизни от Него приясте. О нас молитеся, память вашу совершающих.

Твердое исповедание веры вашея, преподобнии отцы, демоны устраши, льстивая уста безбожных загради и, яко чистая жертва, Богу принесеся, Егоже превозносим во вся веки.

Летняя ваша память, преподобномученицы Викентие и Рафаиле, притече яко светоносный день, тьму потребляющи нечестия и сердца распалающи любовию ко Господу.

Богородичен: От девственных кровей Твоих, Дево Всенепорочная, плоть Творца всех исткася, в нюже Он облекся, воцарися над языки, яко Бог Израилев, и Тебе яви Царицу миру всему и Госпожу роду избранному.

Светилен.

Подобен: Небо звездами:

Украсися твердь церковная вашими страданьми, богоносцы терпеливодушнии, и тьма безбожия просветися вашим твердым исповеданием веры Православныя. О нас молите, мученицы святии, тьмы греховныя нам избавитися и света Невечерняго достигнути.

Слава, и ныне, Богородичен:

Тьму потребила еси греха, рождши Христа Жизнодавца, добродетельми и нетлением украсившаго наше естество в воплощении. Сего ради благодарне зовем Ти: радуйся, Дево, Свет неизреченно родившая.

На хвалитех стихиры, глас 4.

Подобен: Дал еси знамение:

Велиим знамением/ безбожныя ужасил еси,/ жену одержиму исцелив / и уста богохульная / заградил еси, Рафаиле,/ клевещущая на Врача всех человеков./ Сего ради славим тя прославльшаго/ Иисуса Всесильнаго,/ Спаса душ наших.

Постом умертвив страсти/ и добродетельми душу оживив,/ молитвою непрестанною/ очи душевныя просветил еси/ и, нощь безбожия разорив,/ светильник неугасимый показался еси./ Темже молися, богомудре Викентие,/ Христу Всесильному/ спасти и просветити души наша.

Яко столпи церковнии,/ яко светильницы пресветлии,/ яко воини Христовы,/ явилися есте, Рафаиле и Викентие:/ вы бо оружием Креста и глаголом исповедания/ на демоны победу стяжали есте/ и безбожныя враги посрамили есте/ любовию ко Господу/ и Спасу душ наших.

Слава, глас 8:

Добрый подвиг совершисте,/ богомудрии страдальцы Рафаиле и Викентие,/ вы бо, законно подвизавшеся/ и страсти плотския умертвивше,/ страданием в нетление облекостеся/ и жертвы одушевленнии Богу бысте./ Сего ради любовию вам вопием:/ молитеся Христу, добропобеднии,/ утвердити в Православии Отечество ваше/ и спасти души наша.

И ныне, Богородичен:

Владычице, приими молитвы раб Твоих/ и избави нас/ от всякия нужды и печали.

НА ЛИТУРГИИ

Блаженна от канона святых, песни 3-я и 6-я. Прокимен, глас 7: Восхвалятся преподобнии во славе/ и возрадуются на ложах своих. Стих: Воспойте Господеви песнь нову, хваление Его в церкви преподобных. Апостол к Римляном, зачало 99. Аллилуиа, глас 6: Блажен муж бояйся Господа,/ в заповедех Его восхощет зело. Стих: Сильно на земли будет семя его. Евангелие от Матфеа, зачало 36. Причастен: Радуйтеся праведнии о Господе: